Уладзімір Ліпскі — беларускі пісьменнік, грамадскі дзеяч. Нарадзіўся 6 траўня 1940 года ў в. Шоўкавічы Рэчыцкага раёна. У 1960 скончыў Мінскі тэхнікум харчовай прамысловасці. Працаваў на Гарадзейскім цукровым заводзе, у нясвіжскай раённай газеце “Чырвоны сцяг”. Завочна скончыў аддзяленне журналістыкі Беларускага дзяржаўнага ўніверсітэта (1966). З 1978 года — галоўны рэдактар часопіса “Вясёлка”. З 1988 — старшыня праўлення Беларускага аддзялення Савецкага дзіцячага фонду, пасля — прэзідэнт Беларускага дзіцячага фонду, віцэ-прэзідэнт Міжнароднай асацыяцыі дзіцячых фондаў. Ініцыятар і старшыня І Усебеларускага фестывалю народнага гумару ў Аўцюках Калінкавіцкага раёна (1995).